钦定古今图书集成/明伦汇编/氏族典/第130卷 > 陈邦彦
## 钦定古今图书集成/明伦汇编/氏族典/第130卷 > 陈邦彦

按《明外史陈邦彦传》：“邦彦，字令斌，顺德人。为诸生，意
气豪迈。福王时，诣阙上《政要》三十二事，格不用。唐王
聿键读而伟之。既自立，即其家授监纪推官。未任，举
于乡，以苏观生荐，改职方主事，监广东狼兵援赣州。
至岭，闻汀州变，劝观生东保惠、潮，不听。会丁魁楚等
已立永明王监国于肇庆，观生遣邦彦入贺，擢兵科”
给事中。永明王兵败，邦彦遂变姓名，入高明，起兵，与
陈子壮攻广州，大溃，奔三水。清远指挥白常灿以城
迎，邦彦乃入清远，与诸生朱学熙婴城固守。邦彦自
起兵，日一食，夜则坐而假寐，与其下同劳苦，故兵最
强。至是，精锐尽丧，外无援军。越数日，城破，常灿死，邦
彦率数十人巷战，肩受三刃，不死。走朱氏园，见学熙
缢，拜哭之。旋被执，馈之食，不食。系狱五日被戮。永明
王赠邦彦兵部尚书，谥“忠愍”；荫子锦衣指挥。